ΓΡΑΠΤΗ ΕΡΩΤΗΣΗ E-2717/98

υποβολή: Leonie van Bladel (UPE) προς το Συμβούλιο

(1 Σεπτεμβρίου 1998)

Θέμα: Τέλμα στις διαπραγματεύσεις Ευρώπης-Μεσογείου με την Αίγυπτο

1. Γνωρίζει ο πρόεδρος του Συμβουλίου ότι η Επιτροπή κατά τις διαπραγματεύσεις που αφορούν την συμφωνία σύνδεσης Ευρώπης-Μεσογείου με την Αίγυπτο έχει εξαντλήσει τα περιθώρια της εντολής της;

2. Συμμερίζεται το Συμβούλιο τη γνώμη μου ότι η σύναψη της συμφωνίας με την Αίγυπτο, μια χώρα η οποία ήταν η πρώτη που συνήψε συμφωνία ειρήνης με το Ισραήλ, έχει μεγάλη σημασία για την προώθηση της ειρηνευτικής διαδικασίας στη Μέση Ανατολή;

3. Αντιλαμβάνεται το Συμβούλιο ότι τώρα που λαμβάνουν χώρα με ταχύ ρυθμό οι προετοιμασίες των διαπραγματεύσεων με τις χώρες της Μέσης και Ανατολικής Ευρώπης, πρέπει να διεξαχθούν με παρόμοιο ρυθμό και οι διαπραγματεύσεις με τις χώρες της περιοχής της Μεσογείου, στο πλαίσιο της προοπτικής εξισορρόπησης στην εξωτερική πολιτική;

4. Προτίθεται άραγε το Συμβούλιο να διευρύνει την εντολή προς την Επιτροπή ούτως ώστε να μπορέσουν να ολοκληρωθούν εντός του έτους οι διαπραγματεύσεις με την Αίγυπτο και να μπορέσει να δώσει το Ευρωπαϊκό Κοινοβούλιο την έγκρισή του πριν από το τέλος της εντολής του τον Μαΐο του 1999;

Απάντηση

(9 Νοεμβρίου 1998)

1. Κατά το Ευρωπαϊκό Συμβούλιο της Κέρκυρας τον Ιούνιο 1994, η Ευρωπαϊκή Ένωση υπενθύμισε την επιθυμία της να συσφίξει ακόμη περισσότερο τους στενούς δεσμούς της με τους μεσογειακούς εταίρους της και εξέφρασε την ευχή να αναπτύξει σχέσεις συνεργασίας με τις χώρες του Μασρέκ λαμβάνοντας υπόψη την ιδιαίτερη κατάσταση κάθε χώρας. Σε αυτά τα πλαίσια, το Συμβούλιο έχει πάντα κατά νούν τον ρόλο που διαδραματίζει η Αίγυπτος στην ειρηνευτική διαδικασία στη Μέση Ανατολή.

2. Στις 19 Δεκεμβρίου 1994, το Συμβούλιο έδωσε εντολή στην Επιτροπή για τη διεξαγωγή διαπραγματεύσεων ευρωμεσογειακής συμφωνίας με την Αίγυπτο. Έκτοτε, διεξήχθησαν πολλές διαπραγματευτικές συνεδριάσεις. Το Συμβούλιο παρακολουθεί τακτικά την εξέλιξη των διαπραγματεύσεων αυτών. Σημείωσε ότι παραμένουν ορισμένες δυσκολίες που πρέπει να ξεπερασθούν, κυρίως στη γεωργική πτυχή, αλλά και όσον αφορά την παραδοσιακή ρήτρα για τον σεβασμό των ανθρωπίνων δικαιωμάτων και τη ρήτρα για την επανεισδοχή των παράνομων μεταναστών. Το Συμβούλιο υπενθυμίζει ότι η ολοκλήρωση όλων των διαπραγματεύσεων απαιτεί ελαστικότητα και από τα δύο μέρη, και όχι μόνο από την Ένωση. Το Συμβούλιο ενθαρρύνει την Επιτροπή να εργασθεί ώστε να επιτύχει ταχέως τους στόχους της Ένωσης.

Σε κάθε περίπτωση, εναπόκειται στην Επιτροπή, που είναι ο διαπραγματευτής για την ευρωμεσογειακή συμφωνία με την Αίγυπτο, να υποβάλει στο Συμβούλιο προτάσεις για να αναπροσαρμόσει την διαπραγματευτική εντολή της εάν κρίνει ότι δεν μπορεί να ολοκληρώσει τις διαπραγματεύσεις βάσει της εντολής που της έχει δοθεί. Το Συμβούλιο δεν έχει λάβει μέχρι στιγμής τέτοια πρόταση.

3. Το Ευρωπαϊκό Συμβούλιο του Λουξεμβούργου, στις 12/13 Δεκεμβρίου 1997, κίνησε τη διαδικασία διεύρυνσης που περιλαμβάνει τα δέκα υποψήφια κράτη της Κεντρικής και Ανατολικής Ευρώπης και την Κύπρο. Όσον αφορά τις χώρες της Μεσογείου για τις οποίες δεν προβλέπεται προσχώρηση, τα συμπεράσματα των Ευρωπαϊκών Συμβουλίων της Κέρκυρας, του Έσσεν και των Καννών για την ενίσχυση των σχέσεων με τις χώρες αυτές είναι πάντα επίκαιρα. Το Ευρωπαϊκό Συμβούλιο του Κάρντιφ της 15ης και 16ης Ιουνίου 1998 υπογράμμισε την σημασία της ευρωμεσογειακής εταιρικής σχέσης και έκρινε ότι η υπουργική συνάντηση του Παλέρμο επιβεβαίωσε τη ζωτικότητα αυτής της σχέσης.